Imtella' Diċembru 7, 2021 - Aġġornata 8 Ta' Diċembru, 2021 7:08am Rapport: Glen Falzon Il-Fondazzjoni għall-Ġid tas-Soċjetà bdiet proċess biex jiġi żviluppat mudell ta' ġustizzja riparattiva għat-tfal, li jwassal biex id-djalogu u r-rispett jirbħu fuq is-sens ta' tpattija lil xulxin. Iċ-Chairperson tal-Fondazzjoni, il-President Emeritu Marie-Louise Coleiro Preca, qalet li bħala punt ta' tluq jeħtieġ bidla fil-mentalità. "Meta noħorġu hemm barra l-mentalità u l-kultura tagħna baqgħet l-istess. Li jien ikolli xi ngħid mal-ġar u nispiċċa l-Qorti, u każijiet li ma jkunx jaf dwarhom u jismagħhom dak il-ħin, kważi jidħak. Allura aħna rridu nħarsu iktar fil-fond. Irridu nbiddlu l-mentalità li jekk għandi xi ngħid miegħek, m'hemmx għalfejn immur il-Qorti." Qalet li l-bidla fil-mentalità trid tibda fit-tfal. "Jiġifieri l-valur tar-rispett lejn xulxin, il-valur tad-dinjità, il-valur li nagħdrek, li nifhem u lest nitkellem miegħek, dan miċ-ċokon irridu nrawmu lit-tfal, u allura se nibdew dan il-proċess li qed ngħidulu 'vjaġġ', biex insolvu d-differenzi tagħna u ninvestu fit-tfal billi aħna nkunu nedukaw u ninkoraġġixu biex dawn il-valuri jiġu sostnuti. Il-Ministri Justyne Caruana u Edward Zammit Lewis qalu li l-iskejjel huma l-pedament tas-soċjetà, iċ-ċavetta biex jinbena futur aħjar. Argumentaw li b'din l-inizjattiva jiġu indirizzati l-firdiet fil-komunità. Din l-inizjattiva qed issir bi sħubija mal-Università George Mason f'Washington, fl-Istati Uniti.